CELEX: 32019R2148
Language: lv
Date: 2019-12-13 00:00:00
Title: Komisijas Īstenošanas regula (ES) 2019/2148 (2019. gada 13. decembris) par konkrētiem noteikumiem par augu, augu produktu un citu objektu izlaišanu no karantīnas stacijām un norobežošanas kompleksiem saskaņā ar Eiropas Parlamenta un Padomes Regulu (ES) 2016/2031

16.12.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 325/156
               
            
         KOMISIJAS ĪSTENOŠANAS REGULA (ES) 2019/2148
         (2019. gada 13. decembris)
         par konkrētiem noteikumiem par augu, augu produktu un citu objektu izlaišanu no karantīnas stacijām un norobežošanas kompleksiem saskaņā ar Eiropas Parlamenta un Padomes Regulu (ES) 2016/2031
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 26. oktobra Regulu (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 64. panta 3. punktu,
         tā kā:
         
                     (1)
                  
                  
                     Regulas (ES) 2016/2031 64. pantā ir izklāstīti vispārīgi noteikumi par augu, augu produktu un citu objektu izlaišanu no karantīnas stacijām un norobežošanas kompleksiem un Komisijai tiek dotas pilnvaras par to izdot konkrētus noteikumus.
                  
               
                     (2)
                  
                  
                     Saskaņā ar minēto regulu augi, augu produkti vai citi objekti, kam tiek piemēroti atbilstoši 30. panta 1. punktam noteiktie pasākumi vai kas ietverti sarakstā atbilstoši minētās regulas 40. panta 2. un 3. punktam, 41. panta 2. un 3. punktam, 42. panta 2. un 3. punktam, 48. panta 1. punktam, 49. panta 1. punktam, 53. panta 2. un 3. punktam un 54. panta 2. un 3. punktam (“norādītais materiāls”), Savienībā varētu radīt fitosanitāru risku. Tāpēc ar šo īstenošanas regulu būtu jāievieš prasības attiecībā uz norādītā materiāla drošu izlaišanu no karantīnas stacijām un norobežošanas kompleksiem.
                  
               
                     (3)
                  
                  
                     Būtu jānodrošina, lai norādīto materiālu no karantīnas stacijām un norobežošanas kompleksiem drīkstētu izlaist tikai tad, ja tas ir nepārtraukti turēts apstiprinātajās karantīnas stacijās vai norobežošanas kompleksos, ievērojot Regulas (ES) 2016/2031 61. un 62. pantā paredzētās prasības, un tajā nekonstatē Savienības karantīnas organismus, aizsargājamās zonas karantīnas organismus un kaitīgos organismus, kam piemēro pasākumus, kas pieņemti, ievērojot 30. panta 1. punktu. Lai panāktu minētās prasības visefektīvāko izpildi, būtu arī jāprecizē, ka šim nolūkam jāizmanto Eiropas Parlamenta un Padomes Regulas (ES) 2017/625 (2) 34. panta nozīmē piemērotas metodes.
                  
               
                     (4)
                  
                  
                     Regulu (ES) 2016/2031 piemēro no 2019. gada 14. decembra, tāpēc, lai nodrošinātu, ka visi noteikumi par augiem kaitīgajiem organismiem tiek piemēroti konsekventi, šī regula būtu jāpiemēro no tās pašas dienas. Tāpēc tai būtu jāstājas spēkā trešajā dienā pēc tās publicēšanas Eiropas Savienības Oficiālajā Vēstnesī.
                  
               
                     (5)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Darbības joma
            Šajā regulā ir izklāstīti konkrēti noteikumi par norādītā materiāla izlaišanu no karantīnas stacijām un norobežošanas kompleksiem.
         
         
            2. pants
            Definīcijas
            Šajā regulā piemēro šādas definīcijas:
            
                        a)
                     
                     
                        “norādītais materiāls” ir augi, augu produkti vai citi objekti, kam tiek piemēroti atbilstoši Regulas (ES) 2016/2031 30. panta 1. punktam noteiktie pasākumi vai kas ietverti sarakstā atbilstoši minētās regulas 40. panta 2. un 3. punktam, 41. panta 2. un 3. punktam, 42. panta 2. un 3. punktam, 48. panta 1. punktam, 49. panta 1. punktam, 53. panta 2. un 3. punktam un 54. panta 2. un 3. punktam;
                     
                  
                        b)
                     
                     
                        “norādītie kaitīgie organismi” ir kaitīgie organismi, pret kuriem norādītais materiāls, kā zināms, ir uzņēmīgs un kuri pieder pie vienas no šādām kategorijām:
                        
                                    i)
                                 
                                 
                                    Savienības karantīnas organismi, kas ietverti sarakstā atbilstoši Regulas (ES) 2016/2031 5. pantam;
                                 
                              
                                    ii)
                                 
                                 
                                    kaitīgie organismi, uz kuriem attiecas pasākumi, kas pieņemti atbilstoši minētās regulas 30. panta 1. punktam;
                                 
                              
                                    iii)
                                 
                                 
                                    aizsargātās zonas karantīnas organismi, kas ietverti sarakstā atbilstoši minētās regulas 32. panta 3. punktam;
                                 
                              
                  
                        c)
                     
                     
                        “metodes” ir visas metodes Regulas (ES) 2017/625 34. panta nozīmē.
                     
                  
         
            3. pants
            Norādītā materiāla izlaišanas prasības
            Norādīto materiālu no karantīnas stacijām un norobežošanas kompleksiem, ko dalībvalstis nozīmējušas atbilstoši Regulas (ES) 2016/2031 60. pantam, drīkst izlaist tikai tad, ja tas atbilst šādiem nosacījumiem:
            
                        a)
                     
                     
                        tas turēts tikai apstiprinātajās karantīnas stacijās vai norobežošanas kompleksos, ievērojot Regulas (ES) 2016/2031 61. un 62. pantā noteiktās prasības;
                     
                  
                        b)
                     
                     
                        tajā saskaņā ar šīs regulas 4. pantu nav konstatēti norādītie kaitīgie organismi.
                     
                  
         
            4. pants
            Metodes, ar kurām nosaka norādītos kaitīgos organismus uz norādītā materiāla
            
               1.   Norādīto materiālu vizuāli apskata un atbilstoši materiāla un kaitīgo organismu bioloģijai no tā paņem paraugus un testē ar norādīto kaitīgo organismu klātbūtnes noteikšanai piemērotām metodēm. Šo apskati, paraugu ņemšanu un testēšanu veic minēto kaitīgo organismu noteikšanai piemērotos laikos un tik ilgi, cik šim nolūkam vajadzīgs.
            
            
               2.   Papildus 1. punkta prasībām kompetentās iestādes stādāmos augus visu laiku, kamēr vien tas vajadzīgs, ņemot vērā augu bioloģiju, ar šim nolūkam piemērotām metodēm oficiāli uzrauga apstākļos, kādos var noteikt norādīto kaitīgo organismu klātbūtni vai šādu kaitīgo organismu izraisītas latentas vai asimptomātiskas infekcijas.
            
         
         
            5. pants
            Stāšanās spēkā un piemērošana
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 14. decembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 13. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 317, 23.11.2016., 4. lpp.
         
         
            (2)  Eiropas Parlamenta un Padomes 2017. gada 15. marta Regula (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (OV L 95, 7.4.2017., 1. lpp.).